
I. R E B A L A N S
PLANA INVESTICIJA I INVESTICIJSKOG ODRŽAVANJA ZA 2023. GODINU
	

UVOD	
			                                                    
	Komunalac Požega d.o.o. (u daljnjem tekstu: Društvo) izradio je prijedlog I. rebalansa Plana investicija i investicijskog održavanja za 2023. godinu. Plan je podijeljen prema djelatnostima koje Društvo obavlja. Svaka djelatnost obrađena je tabličnim prikazom s popisom planiranih investicija, mjerama i ciljevima, rokovima provedbe te izvorima financiranja pojedinih investicija. Plan je izrađen zbog potrebnih izmjena u pojedinim investicijama iz područja gospodarenja otpadom, održavanja groblja na području Grada Požege, grijanja stambenih zgrada i objekata zajedničkih potreba uzrokovanih promjenama cijena građevinskih materijala te promjenama u prioritetima provođenja investicija. Rebalans plana uključuje provedbu aktivnosti na području obavljanja djelatnosti gospodarenja otpadom, sanaciju i održavanje postojećih zgrada i infrastrukture, izradu potrebne projektne dokumentacije te opremanje i modernizaciju postojećih sustava koji će omogućiti unaprjeđenje djelatnosti društva te nesmetan i kvalitetan rad Društva. 
I. rebalans Plana investicija i investicijskog održavanja za 2023. god. temeljen je na prethodnom iskustvu u poslovanju iz 2022. god., započetim aktivnostima iz prethodnog razdoblja te novim analizama stanja pojedinih djelatnosti.
Za realizaciju I. rebalansa Plana investicija i investicijskog održavanja 2023. osigurani su izvori financiranja. Potrebno je izraditi potrebnu dokumentaciju te provesti postupke nabave i izbor izvođača preostalih radova i aktivnosti. Investicije se najvećim dijelom financiraju iz cijene usluge i vlastitih sredstava Društva. Pojedine investicije iz gospodarenja otpadom sufinancirane su sredstvima EU fondova, Fonda za zaštitu okoliša i energetsku učinkovitost (u daljnjem tekstu: Fond), proračuna jedinica lokalne samouprave (u daljnjem tekstu: JLS) te sredstava suvlasnika višestambenih zgrada. EU sredstva i sredstva JLS (Grada Požege) odnose se na projekt Izgradnja i opremanje kompostane na lokaciji Vinogradine, KK.06.3.1.15.0009, čija je provedba završena u lipnju 2023. godine, a radi se o sredstvima Kohezijskog fonda u okviru programa dodjele državnih potpora za ulaganja u postrojenja za biološku obradu odvojeno sakupljenog biootpada. Planirana sredstva Fonda vezana su uz obvezu iz Dodatka IV. Ugovora o korištenju sredstava Fonda za neposredno sufinanciranje i sudjelovanje u realizaciji programa sanacije odlagališta komunalnog otpada "Vinogradine", od 13. ožujka 2019.godine po kojoj je Društvo dužno svake godine izraditi geodetski snimak odlagališta i izračun preostalog kapaciteta odlagališta i dostaviti ga Fondu, a što je realizirano sredinom 2023. Godine. Uređenje prostora za odlaganje otpada uz višestambene zgrade planirano je kao zajedničko ulaganje sredstava Društva (u betonske podloge) i sredstava suvlasnika višestambenih zgrada (u boksove za kontejnere) s ciljem kontroliranog odlaganja otpada i zaštite okoliša. Investicije i investicijsko održavanje na grobljima provodit će se iz sredstava prikupljenih godišnjih grobnih naknada koje korisnici plaćaju za korištenje grobnog mjesta. Odustaje se od izgradnje internih prometnica uz grobna polja 4, 10 i 11, kao i od sufinanciranja izrade projektne dokumentacije za pojedine investicije na grobljima jer u proračunu Grada Požege nije osigurano dovoljno sredstava za realizaciju tih investicija. S obzirom da je izgradnja internih prometnica na Groblju Krista Kralja značajnija investicija koja zahtijeva financiranje od strane Grada Požege, predloženo je da se u realizaciju ovog projekta uđe kad u proračunu Grada Požege bude prikupljeno dovoljno sredstava.  Provest će se, stoga, samo investicijsko održavanje na grobljima financirano iz grobljanskih naknada koje korisnici plaćaju za korištenje grobnog mjesta, s tim da su na pojedinim grobljima sredstva investicijskog održavanja umanjena, a na nekim uvećana ovisno o realnim potrebama. Aktivnosti ostalih djelatnosti (grijanje stambenih zgrada, služba naplate parkiranja, tržnica, objekti zajedničkih potreba) planiraju se financirati iz vlastitih sredstava Društva, osim radova sanacije šteta od tuče koje će se financirati sredstvima osiguravajućeg društva.

1. GOSPODARENJE OTPADOM

U djelatnosti gospodarenja otpadom planiraju se aktivnosti na izgradnji privremenih prometnica, obodnih nasipa i odzračnika za otplinjavanje na odlagalištu Vinogradine sredstvima iz cijene javne usluge sakupljanja komunalnog otpada.  S odlaganjem otpada u nepropusne kasete paralelno se izvode radovi podizanja obodnih nasipa zemljanim materijalom, izgradnja odzračnika za otplinjavanje te izgradnja privremenih prometnica po tijelu odlagališta zbog pristupa specijalnim komunalnim vozilima. Dio tih radova već je proveden. Radove izvode djelatnici Društva, uz korištenje vanjskih usluga, a financirani su iz cijene usluge.
Prema obvezi iz ugovora o sufinanciranju sanacije odlagališta Vinogradine između Grada Požege i Fonda za zaštitu okoliša i energetsku učinkovitost, Društvo je koncem lipnja u Fond dostavilo geodetski snimak i izračun preostalog kapaciteta odlagališta koji je sufinanciran sredstvima Fonda.
Društvo je završilo projekt Izgradnja i opremanje kompostane na odlagalištu Vinogradine u lipnju 2023. godine: završena je izgradnja i opremanje kompostane, proveden tehnički pregled, ishođena uporabna dozvola, ishođen akt za obavljanje djelatnosti gospodarenja otpadom za oporabu biorazgradivog otpada (kompostiranje) te izrađeno završno izvješće o provedbi projekta. Planirana vrijednost investicije prikazana u rebalansu odnosi se na preostali trošak investicije opremanja kompostane u 2023. godini od kojih je 50% sufinancirano  bespovratnim sredstvima EU fondova, a 50%  Komunalca Požega.
Uspostava sustava odvojenog sakupljanja bioootpada provedena je po izradi elaborata za uspostavu sustava, izradi uputa za djelatnike o načinu gospodarenja biorazgradivim otpadom i izradi edukativnih i informativnih materijala koji su korišteni za provedbu edukativnih radionica u školama i vrtićima te obavještavanje korisnika putem medija (portala, radija, web stranice). Planirano je da spremnike za biootpad za kućanstva nabave jedinice lokalne samouprave prijavom na pozive za dodjelu bespovratnih sredstava kako bi se sustav sakupljanja biootpada mogao pokrenuti u središtima JLS, a dio spremnika nabavilo bi Društvo sredstvima iz cijene usluge. U prvoj fazi planirano je da spremnike za biootpad nabave Grad Požega i Grad Pletenica. Očekuje se da će se uspostavom ovog sustava znatno povećati stope odvojeno skupljenog otpada te smanjiti količina miješanog komunalnog otpada koji se odlaže na odlagalište Vinogradine. Za jedinice lokalne samouprave time bi se smanjio iznos poticajne naknade koju plaćaju za prekomjerno odloženi miješani komunalni otpad. 
U 2023. godini planirane su pripremne aktivnosti za provedbu projekta izgradnje reciklažnog dvorišta građevnog otpada i odlagališta inertnog otpada, dok se početak realizacije očekuje u narednim planskim razdobljima. Za projekt reciklažnog dvorišta građevnog otpada građevinska dozvola produžena je već u siječnju 2023., a krajem godine potrebno je podnijeti i zahtjev za produženje građevinske dozvole za odlagalište inertnog otpada (rok dozvole je 25.2.2024.). Od noveliranja dokumentacije (studije izvedivosti i troškovnika) za prijavu na EU financiranje u I. rebalansu plana se odustaje jer nije objavljen poziv za izgradnju postrojenja za recikliranje građevnog otpada. Novelacija dokumentacije je nužna zbog povećanja cijena građevinskih materijala i usluga, no to će se planirati u narednim planskim razdobljima.
U I. rebalansu plana i nadalje je planirana daljnja izgradnja podloga za spremnike za otpad uz višestambene zgrade koje još nemaju uređeno odlaganje otpada, ograđivanje i  opremanje izgrađenih boksova spremnicima za sakupljanje miješanog komunalnog otpada, reciklabilnog otpada (papira, plastike) i biootpada čime se poboljšava postojeći sustav sakupljanja komunalnog otpada. Izgrađeni boksovi trebaju spriječiti pristup kontejnerima od strane trećih osoba i neovlašteno odlaganje otpada u tuđe spremnike. 
Od uspostave reciklažnog dvorišta Vinogradine se odustalo. Prije tehničkog pregleda reciklažno dvorište potrebno je opremiti kontejnerima, opremom i sredstvima za rad što društvo neće biti u mogućnosti jer su se ukazale druge potrebe većeg prioriteta.
Zakon o gospodarenju otpadom (NN 84/21) je za osobe koje upravljaju reciklažnim dvorištem propisao obvezu sudjelovanja u sustavu povratne naknade za otpad obuhvaćen sustavom povratne naknade. Društvo je 2020. godine podnijelo zahtjev za sklapanje ugovora s Fondom za zaštitu okoliša i energetsku učinkovitost za sudjelovanje u sustavu povratne naknade, ali nisu bili ispunjeni svi uvjeti za uspostavu sustava. U 2023. godini trebali bi se osigurati uvjeti na reciklažnim dvorištima koji uključuju prilagodbu postojećih prostora za sustav povratne naknade: osigurati skladištenje ambalažnog otpada u postojećim kontejnerima, a zaprimanje i brojanje pod nadstrešnicom ili u postojećem građevinskom kontejneru, uspostaviti elektroničku blagajnu za isplatu povratne naknade u upravi Društva, izraditi elaborat organizacije sustava povratne naknade s uputama za djelatnike, izraditi oznake na reciklažnim dvorištima za funkcioniranje sustava, izraditi promidžbene materijale i informirati korisnike. 
U I. rebalans Plana investicija i investicijskog održavanja za 2023. dodaje se nova stavka koja se odnosi na  dogradnju sustava za elektronsku evidenciju odvoza komunalnog otpada. Postojeći sustav baziran je na barkodovima koje prilikom pražnjenja spremnika očitava uređaj (scanner) ugrađen na specijalno komunalno vozilo (autosmećar) i povezuje očitani barkod s korisnikom usluge u programu za evidentiranje čime je kod korisnika usluge zabilježeno pražnjenje spremnika prilikom svakog podizanja spremnika. Naljepnice na spremnicima s barkodovima ovise o vremenskim prilikama, pažnji i brizi korisnika o samom spremniku te su podložne oštećivanju, a time i riziku od neispravnog očitavanja. Zbog navedenih problema stvarni broj pražnjenja ne odgovora uvijek onom koji je identificirao sustav. Dogradnja sustava za elektronsku evidenciju odvoza komunalnog otpada  planira se provesti čipiranjem postojećih spremnika za miješani komunalni otpad, nabavom čipova i potrebne opreme koja podržava sustav čipiranja. Planirane aktivnosti doprinijet će pravilnom očitavanju pražnjenja spremnika, održivom (zelenom) razvoju i ekološkim ciljevima našeg društva na način da više neće biti potrebno nabavljati materijal (naljepnice, ribone za ispis naljepnica) niti opremu (printere) za tisak barkodova, čime se nastoji voditi briga o okolišu te sprječavati nastanak otpada.	

2. GROBLJA GRADA POŽEGE

Na Groblju sv. Ilije obavljat će se radovi investicijskog održavanja. Dio radova već je proveden. Radovi uključuju pregled grobljanskih objekata (kapelice, mrtvačnice, centralnog križa, staza, ograda, uređaja - slavina, WC-a, rasvjetnih tijela...) te izradu projektne dokumentacije kojom se definiraju potrebni radovi i količine. Planirani radovi u 2023. godini uključuju bojanja, nasipavanja, betoniranja i razne popravke grobljanskih objekata. Za fasadu mrtvačnice u prvobitnom planu bila je predviđena izrada glavnog projekta koji bi financirao  Grad Požega, no od toga se odustalo te je planirano da se u narednoj godini predvide sredstva za tu namjenu. Od uređenja zelene površine uz zapadnu i južnu ogradu se odustaje te će se planirati u narednim planskim razdobljima. Umjesto toga planirano je orezivanje drveća, uklanjanje osušenih grmova te nabava i sadnja novih sadnica.
Radovi investicijskog održavanja Groblje sv. Elizabete obuhvaćaju pregled svih grobljanskih objekata (mrtvačnice, kapelice, centralnog križa, staza, potpornih zidova i ograda na groblju), izradu potrebne projektne dokumentacije s definiranjem vrsta radova i količina, radove bojanja, ličenja, čišćenja, nasipavanja staza, popravaka staza betoniranjem i sl. Radovi uređenja zelenih površina obuhvatili bi orezivanje, vađenje osušenih grmova te zamjenu kolaca za stabilizaciju stabala. Sredstva su uvećana zbog povećanog obima radova investicijskog održavanja.
Na Groblju Jagodnjak obavljat će se radovi investicijskog održavanja, ali u manjem obimu od prvobitno planiranog. Radovi uređenja zelenih površina uključit će orezivanje drveća i uklanjanje suhih grana na grmovima. Planirana sredstva stoga su umanjena.
Od planiranih radova na Groblju Krista Kralja, koji su trebali obuhvatiti izgradnju staza i prateće infrastrukture (odvodnje, vodoopskrbe, elektroinstalacija) uz grobna polja 10, 11 i 4, se odustaje jer u proračunu Grada Požege nije osigurano dovoljno sredstava za realizaciju investicije. Na groblju se godinama obavlja kontinuirana sadnja i zamjena bolesnih sadnica. Na groblju je planirano uređenje zelenila sadnjom novih sadnica, orezivanjem drveća i uklanjanjem osušenih grana i grmova. Za radove uređenja zelenih površina izrađen je elaborat sa specifikacijom sadnog materijala. Zbog povećanja cijena sadnog materijala i radova, planirana sredstva su uvećana.
Na ostalim grobljima Grada Požege kojima Društvo upravlja (Mihaljevci i Novi Mihaljevci, Vidovci, Dervišaga, Novo Selo i Štitnjak) obavljat će se radovi investicijskog održavanja koji uključuju pregled grobljanskih objekata (kapelica, staza, ograda, uređaja) te bojanja i zaštite grobljanskih objekta, nasipavanja i betoniranja staza i drugi popravci prema potrebama. S obzirom na to da je dio radova investicijskog održavanja već odrađen, planirana sredstva na pojedinim grobljima su uvećana, a na pojedinim umanjena u skladu s realnim troškovima.
3. GRIJANJE STAMBENIH ZGRADA

U djelatnosti grijanja stambenih zgrada planirani su radovi na zajedničkom sustavu grijanja naselja Babin vir sa svrhom povećanja energetske učinkovitosti, a koji obuhvaćaju završnu fazu rekonstrukcije dvije kotlovnice kojima Komunalac Požega d.o.o. opskrbljuje toplinskom energijom 417 stanova u naselju Babin vir u Požegi.  
U Kotlovnici I. u Ulici V. Nazora neće se obnavljati postojeće elektroinstalacije, što je bilo predviđeno prvobitnim planom. Planirano je samo instaliranje opreme za daljinsko upozoravanje o eventualnim zastojima i problemima u radu kotlovnice pomoću koje će se na brži i efikasniji način moći uklanjati zastoji i kvarovi u sustavu grijanja te će biti skraćeno vrijeme u kojemu bi stanovi bili bez toplinske energije.  
 Instaliranje opreme za daljinsko upozoravanje o eventualnim zastojima i problemima u radu također je planirano i u Kotlovnici II. u Ulici M. Krleže te će i ovdje biti skraćeno vrijeme u kojemu bi stanovi bili bez toplinske energije.  
S obzirom na nedostatan broj dimnjačara koji bi trebali obavljati dimnjačarsku službu, provode se aktivnosti iznalaženja modela održivosti ove službe. Dok se ne riješi pitanje zadržavanja ili odustajanja od dimnjačarske službe u okviru društva, neće se obavljati daljnja ulaganja. Od planirane nabave kamere za dimnjačarsku službu stoga se u I. rebalansu plana odustaje.

4. SLUŽBA NAPLATE PARKIRANJA

U službi naplate parkiranja I. rebalansom plana ništa se ne mijenja. Planom je predviđena nabava elektronskih i mehaničkih dijelova parkirnih automata s ciljem kontinuiranog funkcioniranja službe naplate parkiranja te terenske opreme kontrolora naplate parkiranja jer su izloženi vremenskim uvjetima zbog čega dolazi do kvarova i potrebe popravka ili nabave opreme. Pri planiranim nabavama vodi se računa o modernizaciji službe.
Planirani su i popravci i zamjena prometne signalizacije u parkirališnim zonama. Glavni uzroci oštećenja vertikalne prometne signalizacije su udarci i lomljenje prometnih znakova i stupova vozilima te vandalizam. Popravci i zamjena prometnih znakova obavljaju se tijekom cijele godine po potrebi s ciljem sigurnosti prometa i prometa u mirovanju. 
Za nabavu rezervnih dijelova, nove opreme i znakova provode se postupci jednostavnih nabava, a radovi su financirani vlastitim sredstvima Društva.



5. TRŽNICA 

U I. rebalansu plana predviđeno je postavljanje sjenila na dijelu krova tržnice s nadsvjetlom iznad prostora za prodaju mlijeka i mliječnih proizvoda. Postavljanjem sjenila sprječava se prodiranje svjetlosti i podizanje temperature u ljetnom periodu godine te ugodniji uvjeti za djelatnike tržnice, prodavatelje i korisnike tržnice. 
Planirano uređenje i prilagodba postojećeg sanitarnog čvora, ulaznih vrata tržnice i prostorije za djelatnike tržnice neće se provoditi. Objekt tržnice više nije u vlasništvu Komunalca Požega te se u budućnosti planira njegovo uklanjanje. Iz tih razloga odustalo se od investicije adaptacije sanitarnog čvora za potrebe integrativne radionice.
Nadalje ostaje planirano održavanje edukativnih radionica u prostoru tržnice s podjelom promidžbenih i edukativnih materijala vezanih za rad tržnice i ostalih djelatnosti Društva. Cilj ovih radionica je informiranje i edukacija djelatnika, prodavatelja i korisnika tržnice o važnosti zdrave prehrane i kupovanja domaćih proizvoda, a paralelno s promidžbom rada tržnice provodila bi se i edukacija o pravilnom postupanju s ambalažnim otpadom koji ostaje nakon uporabe proizvoda, korištenju platnenih vrećica pri odlasku u kupovinu i sl. 
Za sve planirane radove provode se postupci jednostavnih nabava, a radovi financiraju vlastitim sredstvima Društva.

6. OBJEKTI ZAJEDNIČKIH POTREBA

Odustalo se od investicije prilagodbe prostora u Vukovarskoj 8 za potrebe Integrativne radionice za zapošljavanje osoba s invaliditetom. Sjedište Integrativne radionice je u Industrijskoj ulici 25D, a u tom su prostoru obavljene sve potrebne prilagodbe osobama s invaliditetom.  
Dijelovi krova koji su na upravnoj zgradi stradali u tuči koja se dogodila u lipnju 2021. godine planiraju se sanirati. Do sada su zamijenjeni samo oštećeni crjepovi, ali s obzirom da se pojavljuje povremeno curenje istočnog dijela krova, nužno je izvesti prepokrivanje krova s ciljem sanacije i sprječavanja daljnjih oštećenja objekta od prodiranja vode uslijed padalina. 
Postojeći sokl upravne zgrade oštećen je od vlage te je na njemu vidljiva salitra. Planirana je izvedba građevinskih radova kojima će se sanirati oštećenja, povećati trajnost pročelja te poboljšati estetika zgrade.
Za povećanje trajnosti stubišta i ulazne terase upravne zgrade predviđeni su radovi čišćenja i impregnacije granita jer je postojeći granit onečišćen i blijed. Planirana je izvedba ovih radova od strane vanjskog izvođača radova s iskustvom u zaštiti kamena.
Navedenim radovima pokrivanja krova, čišćenja i zaštite granita te sanacije sokla su uvećani iznosi vrijednosti investicije jer je došlo do povećanja cijena građevinskih radova.
Ličenje unutarnjih zidova i stropova iz estetskih i higijenskih razloga neće se obaviti u 2023. godini te će se planirati u narednim planskim razdobljima.
Na lokaciji poslovne zgrade u Industrijskoj 25D predviđena je izgradnja metalne nadstrešnice ispred glavnih ulaznih vrata u zgradu zbog sprječavanja zakišnjavanja ulaznog prostora.
Pločasti kolektori na krovu poslovne zgrade oštećeni su tuče su zamijenjeni te su u funkciji. 
Za planirane neizvedene radove raspisat će se postupci jednostavnih nabava i odabrati izvođači. Radovi se planiraju financirati vlastitim sredstvima Društva, a oštećenja od tuče sredstvima osiguravajućeg društva.

ZAKLJUČAK

Za realizaciju I. rebalansa Plana investicija i investicijskog održavanja u 2023. god. financijska sredstva su osigurana. Dio investicija je već realiziran. Planirana sredstva EU fondova i FZOEU predviđena u djelatnosti gospodarenja otpadom su isplaćena, kao i sredstva osiguravajućeg društva, a preostale investicije do kraja 2023. godine financirat će se vlastitim sredstvima Društva. Zakonske obveze vezane za gospodarenje otpadom podjednako obvezuju i jedinice lokalne samouprave i komunalna društva tako da treba osigurati konstantnu suradnju te zajednički dogovarati sve potrebe vezane za gospodarenje otpadom  (ulaganja u novu infrastrukturu, nabavu potrebne komunalne opreme, funkcioniranje reciklažnih dvorišta, provedbu edukacija u vrtićima, školama i dr.). Od JLS se očekuje pomoć u financiranju provedbe edukacija iz gospodarenja otpadom te sudjelovanje u javnim pozivima koji mogu pomoći Društvu u unaprjeđenju djelatnosti gospodarenja otpadom. U realizaciji I. rebalansa Plana investicija i investicijskog održavanja 2023. godine Društvo će aktivirati sve raspoložive djelatnike Komunalca Požega d.o.o. u stručnom dijelu poslova, izvođenju pripremnih i jednostavnijih radova kako bi se i na taj način pridonijelo boljim poslovnim rezultatima Društva za 2023. god. Društvo kontinuirano radi na podizanju razine profesionalnog odnosa zaposlenika prema poslu uz uvažavanje najviših ekoloških standarda s ciljem poboljšanja i unaprjeđenja kvalitete usluga.


U  Požegi, rujan 2023. god.							          Direktor:         

 								                   Domagoj Lovrić, mag.ing.mech.											

za komunalne djelatnosti




